Prezident sanoat va logistika sohalariga oid investisiya loyihalari bilan tanishdi

Prezident Shavkat Mirziyoev 25 yanvar kuni sanoat va logistika sohalariga oid investisiya loyihalari taqdimoti bilan tanishdi.
Ulardan biri – Toshkent shahrida oqartirilgan tunika ishlab chiqarish loyihasi. Buning uchun 280 million evro yo`naltiriladi. Uning yillik quvvati 120 ming tonna bo`lishi, 750 ta ish o`rni yaratilishi rejalashtirilgan.
Jizzax viloyatida yuqori markali sement ishlab chiqarish loyihasi ham istiqbolli. Qiymati 2 trillion so`mdan ziyod bo`lgan ushbu loyiha samarasida yiliga 1 million 300 ming tonna sement tayyorlash, shundan 200 ming tonnasini eksport qilish quvvati paydo bo`ladi. 
735 milliard so`mlik yana bir loyiha muzlatgich, sovutgich va kondisionerlar uchun germetik kompressor ishlab chiqarishga qaratilgan. Uning yillik quvvati 3 million dona bo`lib, shundan 500 ming donasi eksportga yo`naltirilishi, 300 ta ish o`rni yaratilishi mo`ljallangan.
Shuningdek, elektron suv hisoblagichlar, temir-beton va keramika mahsulotlariga oid loyihalar ko`rsatildi.
Toshkent shahri va viloyatlarda logistika markazlari tashkil etish loyihalariga alohida ahamiyat qaratildi. Bu markazlar oziq-ovqat va nooziq-ovqat omborlarini o`z ichiga oladi, kargo, kurerlik va elektron tijorat xizmatlari ko`rsatadigan bo`ladi. 5 mingdan ziyod ish o`rni yaratiladi.
Davlatimiz rahbari loyihalarni sifatli amalga oshirish uchun ularni ekspertizadan o`tkazish bo`yicha topshiriq berdi. Bu tizimni tarmoqlar va hududlar kesimida ham tatbiq etib, investisiya loyihalarining tayyorlanishi va bajarilishini baholab borish, quyi bo`g`indagi mutaxassislarga ko`maklashish zarurligini ta`kidladi.